b'\n_START_ARTICLE_\nAustralian naisten koripallomaajoukkue\n_START_SECTION_\nHistoria\n_START_PARAGRAPH_\nAustralia osallistui ensimm\xc3\xa4ist\xc3\xa4 kertaa naisten MM-kilpailuihin vuonna 1957, jolloin maa sijoittui kymmenenneksi. Ensimm\xc3\xa4isen kerran maajoukkue sijoittui mitaleille vuoden 1998 kilpailuissa, jolloin se voitti pronssia. Australia voitti pronssia my\xc3\xb6s seuraavissa vuoden 2002 kilpailuissa. Ensimm\xc3\xa4isen maailmanmestaruutensa maa saavutti vuonna 2006, kun se kaatoi loppuottelussa Ven\xc3\xa4j\xc3\xa4n. Australian Penny Taylor valittiin kyseisen turnauksen arvokkaimmaksi pelaajaksi. Vuonna 2014 Australia saavutti MM-pronssia ja vuonna 2018 MM-hopeaa._NEWLINE_Olympialaisissa Australia esiintyi ensimm\xc3\xa4ist\xc3\xa4 kertaa vuonna 1984, jolloin muun muassa Neuvostoliitto boikotoi kisoja. Turnaukseen osallistuikin vain kuusi maata ja Australia sijoittui viidenneksi. Ensimm\xc3\xa4isen olympiamitalin maa saavutti vuonna 1996, jolloin maa oli turnauksen kolmas. Vuosina 2000\xe2\x80\x932008 Australia voitti kolme kertaa olympiahopeaa ja vuonna 2012 se saavutti olympiapronssia. Vuoden 2016 olympiaturnauksessa Australia selviytyi puoliv\xc3\xa4lieriin, jossa putosi jatkosta h\xc3\xa4vitty\xc3\xa4\xc3\xa4n Serbialle.'